b'\n_START_ARTICLE_\nEbru\n_START_PARAGRAPH_\nEbru (i\xc5\xa1 pers. \xd8\xa7\xd8\xa8\xd8\xb1\xd9\x89\xc2\xa0= abr\xc3\xae\xc2\xa0\xe2\x80\x93 \xe2\x80\x9edebesuotas popierius\xe2\x80\x9c)\xc2\xa0\xe2\x80\x93 da\xc5\xbe\xc5\xb3 liejimo ant vandens pavir\xc5\xa1iaus technika; jos b\xc5\xabdu sukurtas paveikslas v\xc4\x97liau gali b\xc5\xabti perkeltas ant popieriaus lapo._NEWLINE_\xc4\xae negil\xc5\xb3 ir plat\xc5\xb3 ind\xc4\x85 pripilama vandens. Tada atsargiai ant jo pavir\xc5\xa1iaus u\xc5\xbela\xc5\xa1inami da\xc5\xbeai, o ra\xc5\xa1aliniu teptuku sukuriami norimi ra\xc5\xa1tai. Suk\xc5\xabrus pie\xc5\xa1in\xc4\xaf, ant jo dedamas va\xc5\xa1i popieriaus lapas, ir pie\xc5\xa1inys nuo vandens prilimpa prie lapo. Reikiamam klampumui gauti nuo seno naudoti \xc4\xafvair\xc5\xabs organiniai stabilizatoriai, ta\xc4\x8diau dabar populiariausias yra Chondrus crispus dumblio ekstraktas. \xc4\xae pigmentinius da\xc5\xbeus yra mai\xc5\xa1oma jau\xc4\x8dio tul\xc5\xbeies._NEWLINE_Ebru technologija yra kildinama i\xc5\xa1 Kinijos ir Japonijos. \xc5\xa0altiniuose \xe2\x80\x9epie\xc5\xa1imas ant vandens\xe2\x80\x9c, \xe2\x80\x9eplaukiojantis ra\xc5\xa1alas\xe2\x80\x9c minimi nuo IX-X a. Nuo XV a. ebru prad\xc4\x97ta naudoti Vidurin\xc4\x97je Azijoje (ta\xc4\x8diau n\xc4\x97ra \xc5\xbeinoma, ar \xc5\xa1i technologija ten buvo atrasta, ar pateko i\xc5\xa1 Kinijos). \xc5\xa0is menas suklest\xc4\x97jo Sefevid\xc5\xb3 Persijoje, Mogol\xc5\xb3 Indijoje ir Osman\xc5\xb3 imperijoje. V\xc4\x97liau per Osmanus ebru technologija pateko \xc4\xaf Europ\xc4\x85 (kur vadinta \xe2\x80\x9eturki\xc5\xa1ka marmuro imitacija\xe2\x80\x9c)._NEWLINE_Ebru seniau buvo naudota ne tik kaip meno k\xc5\xabrybos priemon\xc4\x97, bet ir kaip stilizuot\xc5\xb3 k\xc5\xabrini\xc5\xb3 (pvz., Korano) ra\xc5\xa1ymo b\xc5\xabdas.'